amanoisuno/poetBack huggingface dataset:
宿山寺 孟貫 
溪山盡日行，方聽遠鐘聲。入院逢僧定，登樓見月生。露垂群木潤，泉落一岩清。此景關吾事，通宵寐不成。
贈棲隱洞譚先生 孟貫 
先生雙鬢華，深谷臥雲霞。不伐有巢樹，多移無主花。石泉春釀酒，松火夜煎茶。因問山中事，如君有幾家。
歸雁 孟貫 
春至衡陽雁，思歸塞路長。汀洲齊奮翼，霄漢共成行。雪盡翻風暖，寒收度月涼。直應到秋日，依舊返瀟湘。
春江送人 孟貫 
春江多去情，相去枕長汀。數雁別湓浦，片帆離洞庭。雨餘沙草綠，雲散岸峰青。誰共觀明月，漁歌夜好聽。
過秦嶺 孟貫 
古今傳此嶺，高下勢崢嶸。安得青山路，化為平地行。蒼苔留虎跡，碧樹障溪聲。欲過一回首，踟躕無限情。
送吳夢誾歸閩 孟貫 
甌閩在天末，此去整行衣。久客逢春盡，思家冒暑歸。海雲添晚景，山瘴滅晴暉。相憶吟偏苦，不堪書信稀。
山中夏日 孟貫 
深山宜避暑，門戶映嵐光。夏木蔭溪路，晝雲埋石床。心源澄道靜，衣葛蘸泉涼。算得紅塵裏，誰知此興長。
宿故人江居 孟貫 
渡口樹冥冥，南山漸隱青。漁舟歸舊浦，鷗鳥宿前汀。靜榻懸燈坐，閑門對浪扃。相思頻到此，幾番醉還醒。
寄伍喬 孟貫 
蹉跎春又晚，天末信來遲。長憶分攜日，正當搖落時。獨游饒旅恨，多事失歸期。君看前溪樹，山禽巢幾枝。
山中訪人不遇 孟貫 
負琴兼杖藜，特地過岩西。已見竹軒閉，又聞山鳥啼。長松寒倚穀，細草暗連溪。久立無人事，煙霞歸路迷。
贈隱者 孟貫 
世路爭名利，深山獨結茅。安情自得所，非道豈相交。百尺松當戶，千年鶴在巢。知君于此景，未欲等閒拋。
寄暹上人 孟貫 
聞罷城中講，來安頂上禪。夜燈明石室，清磬出岩泉。欲訪慚多事，相思恨來年。終期息塵慮，接話虎溪邊。
江邊閒步 孟貫 
閑來南渡口，迤邐看江楓。一路波濤畔，數家蘆葦中。遠汀排晚樹，深浦漾寒鴻。吟罷慵回首，此情誰與同。
過王逸人園林 孟貫 
穀口何時住，煙霞一徑深。水聲離遠洞，山色出疏林。雪彩從沾鬢，年光不計心。自言人少到，猶喜我來尋。
寄李處士 孟貫 
僧話磻溪叟，平生重赤松。夜堂悲蟋蟀，秋水老芙蓉。吟坐倦垂釣，閑行多倚筇。聞名來已久，未得一相逢。
夏日寄史處士 孟貫 
掩關苔滿地，終日坐騰騰。暑氣冷衣葛，暮雲催燭燈。寂寥知得趣，疏懶似無能。還憶舊游否，何年別杜陵。
夏日登瀑頂寺，因寄諸知己 孟貫 
曾於塵裏望，此景在煙霄。岩靜水聲近，山深暑氣遙。杖藜青石路，煮茗白雲樵。寄語為郎者，誰能訪寂寥。
懷果上人 孟貫 
擁錫南遊去，名香幾處焚。別來無遠信，多恐在深雲。好月曾同步，幽香省共聞。相思不相見，林下葉紛紛。
寄故園兄弟 孟貫 
久與鄉關阻，風塵損舊衣。水思和月泛，山憶共僧歸。林想添鄰舍，溪應改釣磯。弟兄無苦事，不用別庭闈。
早秋吟眺 孟貫 
新秋初雨後，獨立對遙山。去鳥望中沒，好雲吟裏還。長年慚道薄，明代取身閑。從有西征思，園林懶閉關。
送江為歸嶺南 孟貫 
舊山臨海色，歸路到天涯。此別各多事，重逢是幾時。江行晴望遠，嶺宿夜吟遲。珍重南方客，清風失所思。
山中答友人 孟貫 
偶愛春山住，因循值暑時。風塵非所願，泉石本相宜。坐久松陰轉，吟餘蟬韻移。自慚疏野甚，多失故人期。
山齋早秋雨中 孟貫 
深居少往還，卷箔早秋間。雨灑吟蟬樹，雲藏嘯狖山。炎蒸如便退，衣葛亦堪閑。靜坐得無事，酒卮聊暢顏。
送人游南越 孟貫 
孑然南越去，替爾畏前程。見說路岐嶮，不通車馬行。瘴煙迷海色，嶺樹帶猿聲。獨向山家宿，多應鄉思生。
酬東溪史處士 孟貫 
咫尺東溪路，年來偶訪遲。泉聲迷夜雨，花片落空枝。石徑逢僧出，山床見鶴移。貧齋有琴酒，曾許月圓期。
秋江送客 孟貫 
秋風楚江上，送子話遊遨。遠水宿何處，孤舟春夜濤。浦雲沈雁影，山月照猿嗥。莫為饑寒苦，便成名利勞。
寄山中高逸人 孟貫 
煙霞多放曠，吟嘯是尋常。猿共摘山果，僧鄰住石房。躡雲雙屐冷，采藥一身香。我憶相逢夜，松潭月色涼。
懷友人 孟貫 
浮世況多事，飄流每歎君。路岐何處去，消息幾時聞。吟裏落秋葉，望中生暮雲。孤懷誰慰我，夕鳥自成群。
送人歸別業 孟貫 
別業五湖上，春殘去路賒。還尋舊山水，重到故人家。門徑掩芳草，園林落異花。君知釣磯在，猶喜有生涯。
冬日登江樓 孟貫 
高樓臨古岸，野步晚來登。江水因寒落，山雲為雪凝。遠村雖入望，危檻不堪憑。親老未歸去，鄉愁徒自興。
寄張山人 孟貫 
草堂南澗邊，有客嘯雲煙。掃葉林風後，拾薪山雨前。野橋通竹徑，流水入芝田。琴月相親夜，更深戀不眠。